Robert Indiana
<s>Robert Indiana (, 13. rujna 1928.), američki je slikar i kipar.</s>

<s>Život i djelo</s>

<s>Robert Indiana je rođen kao Robert Clark, i tek je tijekom umjetničke karijere za svoje prezime uzeo ime američke savezne države u kojoj je rođen.</s><s>Nakon školovanja na Arsenal Technical High School u Indianapolisu, odlazi u New York gdje se uključuje u likovni život u kojem je pop art sve brže postajao dominantan stilski pravac.</s>

<s>U svojem radu često je kombinirao elemente pop kulture s vlastitim egzistencijalističkim pogledima na svijet.</s>

<s>Zbog njegovog zanimanja za filozofska i transcendentalna pitanja, neka Indianina djela donekle odstupaju od tipičnih odlika pop arta, koji, osim izuzetno (npr. u Warholovoj seriji križeva s početka osamdesetih), u pravilu ne pokazuje interes za metafizičko.</s>

<s>To osobito vrijedi za Indianino monumentalno platno X-5.</s><s>Slično ranom radu Jaspera Johnsa na kojem je on ispisao ime „Tennyson“ koje po mišljenju stručnjaka tu ima ezoterične konotacije, tu je riječ o vrlo zanimljivom, gotovo okultnom djelu, koje je Indiana zasnovao na platnu Charlesa Demutha iz 1928. koje nosi naziv Vidio sam broj 5 u zlatu.</s><s>Po svojim stilskim karakteristikama to je Demuthovo djelo jedno od ranih i vrlo jasnih preteča pop arta, pa je zbog toga, a možda i zbog svoje okultne simbolike, već ranije inspiriralo Jaspera Johnsa za njegovu Sliku 5. Indiana je međutim u Demuthovu radu pronašao i osobnu numerološku znakovitost, jer je ono nastalo 1928. tj. u godini njegova rođenja.</s><s>Dalje, Indiana je svoje platno X-5 naslikao 1963., tj. u dobi od 35 godina, a upravo to i jest tema njegova djela, koje u X – rasporedu prikazuje tri (3) petice (5), tri pentagrama i tri petokrake zvijezde u krugovima.</s><s>Sve to je tim zanimljivije, kada se zna da je pentagram u krugu najpoznatiji neopoganski simbol, pa je jasno da Indianin rad treba promatrati u misaonom spektru dijametralno suprotnom od onog u kojem su nastali Križevi Andya Warhola.</s><s>Možda u tom smislu valja razumjeti i Indianin „kolorit“, koji se ovdje sastoji isključivo od ne-boja: crne, sive i bijele.</s>

<s>Indiana je međutim mnogo poznatiji po skulpturi LOVE s nakrivljenim slovom O  – vjerojatno najpoznatijoj pop - skulpturi uopće.</s><s>Djelo je nastalo 1964., kao ilustracija za MOMA-inu božićnu čestitku, a američka pošta ga je stavila na seriju marka 1973.</s><s>Indiana je taj logo, inspiriran kao i neki drugi njegovi radovi estetikom američkih prometnih znakova, u međuvremenu pretvorio u skulpturu, čije su inačice postavljene u mnogim gradovima diljem Amerike i svijeta.</s>

<s>Godine 2008.</s><s>Indiana je reminiscirajući tu svoju glasovitu skulpturu, na sličan način oprostorio i riječ "HOPE", odrekavši se svog profita od tog svojeg rada u korist predsjedničke kampanje Baracka Obame.</s><s>Prihod od prodaje majica, naljepnica, postera, bedževa i drugog, bio je ogroman.</s>

<s>Premda je Indianino slikarstvo u javnosti nešto manje poznato od djela ostalih protagonista pop arta, njegova djela čuvaju tako ugledne instirucije kao što su MOMA u New Yorku, Metropolitan Museum of Art, Stedelijek Museum u Schiedamu (Nizozemska), Muzej moderne umjetnosti u San Franciscu, Muzej Hirshhorm u Washingtonu, Los Angeles County Museum i dr.</s>

<s>Od 1978.</s><s>Indiana živi i radi u otočkom gradu Vinalhavenu u državi Maine.</s><s>Uz slikarstvo, povremeno se bavi i scenografijom, te kostimografijom.</s>

<s>Literatura 
 Michael Archer: Art Since 1960.</s><s>New Edition, London 2002., 
 Jamie James: Pop Art, London, 1998., 
 Nikos Stangos (ur): Concepts of Modern Art, London, 1994.,</s>

<s>Američki slikari
Likovni umjetnici</s>

